കോടംതുരുത്ത് ചിറയ്ക്കല് പാലം നിര്മാണം അവസാന ഘട്ടത്തില് തുറവൂര്: കോടംതുരുത്ത് പഞ്ചായത്തിലെ മോന്തച്ചാല് ചിറയ്ക്കല് വാര്ഡുകളെ തമ്മില് ബന്ധിപ്പിക്കുന്ന ചിറയ്ക്കല് പാലത്തിന്റെ നിര്മാണം അവസാന ഘട്ടത്തിലേക്ക്.പാലത്തിന്റെ അവസാന ഘട്ട മിനുക്ക് പണികളും പ്രവേശന പാതയുടെ നിര്മാണവും പുരോഗമിക്കുകയാണ്. പ്രദേശത്ത് മുന്പുണ്ടായിരുന്ന ചെറിയ നടപ്പാലം കാലപ്പഴക്കത്താല് ജീര്ണതയിലായതോടെ ജനങ്ങളുടെ യാത്രാദുരിതം പരിഹരിക്കാനും വാഹന യാത്ര സൗകര്യമുള്ള പാലം യഥാര്ത്ഥ്യമാക്കാനും ജില്ലാ പഞ്ചായത്തിന്റെ ഫണ്ടില് നിന്ന് അനുവദിച്ച 38 ലക്ഷം രൂപ വിനിയോഗിച്ചാണ് പത്ത് മീറ്റര് നീളത്തിലും നാല് മീറ്റര് വീതിയിലും പാലം നിര്മിക്കുന്നത്. പഴയ നടപ്പാലത്തിലൂടെ വാഹനങ്ങള്ക്ക് കടന്ന് പോകാന് കഴിയാത്തതിനാല് ആശുപത്രി ആവശ്യങ്ങള്ക്കടക്കം കാല് നടയായി മറുകരയില് എത്തേണ്ട സ്ഥിതിയായിരുന്നു. മേഖലയില് താമസിക്കുന്നവര്ക്ക് സഞ്ചരിക്കാന് ശോച്യാവസ്ഥയിലായ പഴയ പാലമായിരുന്നു ആശ്രയം. ഇതോടെയാണ് പുതിയ പാലത്തിനായി നാട്ടുകാര് അധികാരികളെ സമീപിച്ചത്. നിര്മാണം പൂര്ത്തിയാകുന്നതോടെ പ്രദേശത്തെ ജനങ്ങളുടെ യാത്രാദുരിതത്തിന് പരിഹാരമാകും. പണി പൂര്ത്തീകരിച്ച് പാലം ഗതാഗതത്തിനായി തുറന്ന് കൊടുക്കാനുള്ള നടപടികള് വേഗത്തിലാക്കുമെന്ന് ദെലീമ ജോജോ എം.എല്.എ. പറഞ്ഞു.